**ימי אלול- ימי מלחמה**

כידוע, בראש השנה היהודית יושב בורא העולם ודן בגורלו של כל יהודי ואדם באשר הוא. מעביר הוא לפניו את סך חובותיו וזכויותיו של כל אחד ואחד מבאי העולם. לכן בימים אלו גדולה מעלת החזרה בתשובה והחרטה על מעשינו הרעים, עד כדי כך שמי שחוזר בתשובה מאהבה בימים אלו נהפכים לו הזדונות לזכויות! כמאמר חכמינו ז"ל.

בימים שבין ר"ה ליום כיפור אנו "תלויים ועומדים" עם גזר הדין עד ליום הכיפורים- שאז חותם הקב"ה את גזר הדין באופן סופי. יוצא, שימים אלו שבין ראש השנה ליום הכיפורים- אלו עשרה ימים נפלאים בהם יש באפשרותנו לשנות את גזר הדין שנגזר עלינו בראש השנה ע"י הוספת מעשים טובים למאזן הזכויות שלנו ולהוסיף תשובה וחרטה.

גדולי רבותינו חשו בגופם את אימת הדין, את הפחד והיראה מהיום הגורלי- בו נחרצים חיים ומוות, עושר ועוני, חכמה ובריאות. גזר דינו של העולם בכלל- כל מדינה ומדינה, וגזר דין פרטי בפרט- לכל באי עולם. רבן יוחנן בן זכאי, התנא גדול הדור! היה בוכה ואומר: שני דרכים לפני, אחת גיהנום ואחת גן עדן, ואיני יודע לאיזה מהן יובילוני... רבי ישראל מסלנט, מייסד תנועת המוסר, היה מתעלף בשבת מברכין כאשר היה שומע את החזן מכריז "ראש חודש אלול...". ואין אלו הדברים כמליצה בעלמא. הפחד היה אמיתי ומוחשי בלבבות כל הדורות שלפנינו.

ואנו, לבושתנו ולצערנו, עוברים עלינו ימים אלו כשיגרה. ובאמת, מדוע זה קורה לנו? מדוע אין אנו חשים את אימת יום הדין הגדול והנורא הקרב ובא? אין לנו שום פחד!

אחת הסיבות היא כיוון שאנו בטוחים שגם השנה "בעזרת ה' הכל יהיה בסדר", גם אם יהיה קשה- לא נורא, נתגבר על זה כפי שהתגברנו בשנה שעברה.

אולי כדי לחדד לעצמנו את הדברים, נדמיין לעצמנו שהשנה, ביום כיפור או בראש השנה, לפני תפילת מוסף, גג בית הכנסת ייפתח מלמעלה ובת קול תמסור בפומבי את גזר הדין של כל אחד ואחד מן המתפללים. וכדי להסביר מדוע כך נקבע דינו של האדם יקרינו על מסך גדול לכלל הציבור את עבירותיו ומעלותיו של כל אחד מהמתפללים...

אם כך היה קורה, היינו עושים מאמצים כבירים על מנת "להיראות יפה" ביום הדין. חודש אלול שעבר ועשרת ימי התשובה הבאים עלינו לטובה- היו נראים אחרת. אף אחד לא היה מעז לבטל את זמנו או לעשות מעשים שאחר כך יתבייש בהם.

ואם נרצה להוסיף נופך ציורי על התיאור לעיל, נאמר שבסרט זה יהיה גם תרגום שיפרט את מעשינו, ואלי החמור מכל יהיה אם תופענה כיתוביות על מחשבות האדם...

אוי, אוי, אנחה כבידה הייתה מושמעת שם כאשר חלקם היו מעדיפים לטמון ראשם בקרקע ולא להיחשף לציבור...

אלו ימי מלחמה, אסור לאבד זמן, חייבים לנצל כל רגע. כל חייל מבין שההתנהגות בזמן מלחמה היא שונה מזו הקיימת בצד רגיעה במלחמה. אוכלים בחיפזון, ישנים באופן לא מסודר, קיים דיבוק חברים והאחד מוכן לעשות הכל למען זולתו.

כך בדיוק צריך לחוש בימים אלו. אין זמן, יש לחץ, חייבים להיות ערניים כל רגע.

יהי רצון, שנכתב ונחתם יחד עם כל בית ישראל לחיים טובים ולשלום!